VENDIM

Nr. 157, datë 17.6.2022

MBI RINOVIMIN E LICENCËS SË SHOQËRISË “ALBANIAN GREEN ENERGY” SHPK, ME NR. 372 SERIA F12/17, NË VEPRIMTARINË E FURNIZIMIT TË ENERGJISË ELEKTRIKE 

Në mbështetje të nenit 16 dhe nenit 37, pika 2, germa “ç”, të ligjit nr. 43/2015, “Për sektorin e energjisë elektrike”, të ndryshuar; nenit 4, pika 1, germa “d”, nenit 5, pika 1, germa “d”, nenit 13 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE), nr. 109, datë 29.6.2016, të ndryshuar; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 17.6.2022, mbasi shqyrtoi relacionin me nr. 925 prot., datë 14.6.2022, të Drejtorisë së Licencimit, Autorizimeve dhe Mbikëqyrjes, “Mbi rinovimin e licencës së shoqërisë ‘Albanian Green Energy’ sh.p.k., në veprimtarinë e furnizimit të energjisë elektrike, dhe relacionin nr. 925-1 prot., datë 16.6.2022, “Relacion shtesë mbi rinovimin e licencës së shoqërisë ‘Albanian Green Energy’ sh.p.k., në veprimtarinë e furnizimit të energjisë elektrike”, 
konstatoi se: 

- Bordi i ERE-s, me vendimin nr. 100, datë 9.5.2022, vendosi të fillojë procedurën për rinovimin e licencës së shoqërisë “Albanian Green Energy” sh.p.k. në veprimtarinë e furnizimit të energjisë elektrike. 

- Në vijim të kësaj vendimmarrjeje, ERE, me shkresën nr. 70/16 prot., datë 10.5.2022, bëri njoftimin në medien e shkruar për fillimin e procedurës dhe me shkresën nr. 577/1 prot., datë 13.5.2022, ERE i është drejtuar shoqërisë me “Njoftim vendimi dhe kërkesë për plotësimin e dokumentacionit të munguar”. 
- Në përfundim të afatit të pritjes së komenteve apo objeksioneve nga të tretët (data 23.5.2022), rezultoi të jetë paraqitur në ERE shkresa e datës 15.5.2022, e protokolluar në ERE me nr. 577/2 prot., 17.5.2022 e studios ligjore “Lamaj Law”, e cila i drejtohet ERE-s në emër dhe për llogari të Z.V.H., me qëllim për të detyruar shoqërinë “Albanian Green Energy” sh.p.k. të përmbushë detyrimin kundrejt ankuesit Z.V.H. përpara rinovimit të licencës së furnizimit me energji elektrike.

- Në kuptim të nenit 20, germa “ë”, të ligjit nr. 43/2015, ERE zgjidh mosmarrëveshjet, në lidhje me ankesat e paraqitura nga klientët dhe mosmarrëveshjet e lindura midis të licencuarve. Në rastin konkret nuk kemi të bëjmë me asnjë nga rastet e mosmarrëveshjeve të cituara në ligj, por me detyrime kontraktore/civile që duhet të adresohen pranë organeve përkatëse në zbatim të legjislacionit civil. 

- Kërkesa e Studios Ligjore “Lamaj Law”, drejtuar ERE-s për të detyruar shoqërinë “Albanian Green Energy” sh.p.k. të shlyej detyrimin e mbetur ndaj Z.V.H, nuk është kompetencë e ERE-s dhe nuk afekton vendimmarrjen e saj për rinovimin e licencës së shoqërisë “Albanian Green Energy” sh.p.k. në veprimtarinë e furnizimit të energjisë elektrike, për vetë faktin se aktet të cilave u referohen, përfaqësuesit e Z.V.H. u kanë dhënë zgjidhje edhe modaliteteve të shlyerjes së të gjitha detyrimeve kontraktore.

- Në mbledhjen e datës 17.6.2022 u paraqitën përfaqësuesit e Studios Ligjore “Lamaj Law”, të cilët pranuan se nuk kanë qëllim të pengojnë rinovimin e licencës së shoqërisë “Albanian Green Energy” sh.p.k., por kërkojnë që ERE të ushtrojë presion pozitiv për shkak të detyrimeve që ka shoqëria ndaj të tretëve. 

- Po ashtu, në këtë mbledhje mori pjesë online edhe përfaqësuesi ligjor i shoqërisë “Albanian Green Energy” sh.p.k., i cili u shpreh se kur ekziston një mosmarrëveshje midis palëve në gjykatë, asnjë institucion nuk mund të shprehet deri në dhënien e një vendimi të formës së prerë nga kjo e fundit. 

- ERE, në këtë mbledhje, qartësoi faktin se nuk mund të përdoret si një mjet shtrëngues ndaj aktorëve të tregut energjetik dhe se nuk është në kompetencën e saj zgjidhja e një kërkese të tillë. Në përfundim të diskutimeve u vlerësua se kërkesat/objeksionet e Studios Ligjore “Lamaj Law”, nuk afektojnë vendimmarrjen e Bordit të ERE-s për rinovimin e licencës së furnizimit të energjisë elektrike të shoqërisë “Albanian Green Energy” sh.p.k. dhe dokumentacioni i dorëzuar për këtë procedurë nga shoqëria është në përputhje me “Rregulloren për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar.

- Në zbatim të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar, aplikanti duhet të depozitojë në ERE: formatin dhe dokumentacionin për aplikim; dokumentacionin juridik, administrativ dhe pronësor; dokumentacionin financiar dhe fiskal dhe çdo modifikim ose ndryshim të mundshëm të dokumentacionit të të dhënave teknike. Sa rezulton nga ky aplikim, shoqëria ka përcjellë tërësisht dokumentacionin.

- Shoqëria “Albanian Green Energy” sh.p.k. është mbajtëse e licencës nr. 376, seria F17, në veprimtarinë e furnizimit të energjisë elektrike, që nga data 27.7.2017, dhënë me vendimin e Bordit të ERE-s, nr. 114, me afat vlefshmërie deri më datë 27.7.2022.

- Në nenin 16, pika 1, e “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, përcakton se paraqitja e kërkesës për rinovimin e licencës bëhet jo me vonë se 2 muaj para përfundimit të kohëzgjatjes së vlefshmërisë së licencës së dhënë.

Sikurse konstatohet shoqëria e ka paraqitur aplikimin e saj në datën 19.4.2022, pra brenda afatit të parashikuar në nenin 16, pika 1, të rregullores. 

- Shoqëria ka kryer pagesën e aplikimit për rinovimin e licencës së furnizimit të energjisë elektrike bazuar në aneksin A të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar. Shoqëria “Albanian Green Energy” sh.p.k. ka kryer të gjitha pagesat e rregullimit ndaj ERE-s.

Për gjithë sa më sipër, Bordi i ERE-s
VENDOSI:

1. Të rinovojë licencën nr. 376, seria F17, të shoqërisë “Albanian Green Energy” sh.p.k., në veprimtarinë e furnizimit të energjisë elektrike, të miratuar me vendimin e bordit të ERE-s nr. 114, datë 27.7.2017, të ndryshuar, për një afat 5-vjeçar, duke filluar nga data 28.7.2022. 

2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR 
 Petrit Ahmeti


